text: Ond stemning i Haderslev: Fem anholdt for gadeuorden
  24 september 2016 kl. 05.43
  Natten til lørdag var der igen konfrontationer mellem ballademagere og politi i Haderslev.
  Gennem de seneste uger har der været uro og ballade i nattelivet i Haderslev, og Syd- og Sønderjyllands Politi måtte natten til lørdag igen gribe ind for at få ro på gemytterne.
  - Vi har anholdt fem og sigtet dem for overtrædelse af ordensbekendtgørelsen, siger vagtchef Erik Lindholdt til TV SYD.
  Ifølge vagtchefen var politiet massivt til stede i et forsøg på at få bugt med situationen i byens natteliv.
  - Der var rigtig mange mennesker i byen, og det er vores opfattelse, at de unge forsøgte at provokere politiet og skabe en konfrontation, siger Erik Lindholdt til TV SYD.
  Syd- og Sønderjyllands Politi besluttede for et par uger siden at intensivere indsatsen i Haderslev. Uroen i byen har tidligere bl.a. resulteret i en situation, hvor politiet måtte trække sig fra en episode, hvor de blev omringet af en gruppe ballademagere.
  Samtidig har borgerne følt sig utrygge ved at færdes i byen om aftenen og om natten.
  Vagtchef Erik Lindholdt, Syd- og Sønderjyllands Politi: "Der er åbenbart nogen der mener, at gadens parlament kan styre, men det skal vi nok få sat en stopper for."
  - Der er åbenbart nogen der mener, at gadens parlament kan styre, men det skal vi nok få sat en stopper for, og vi forsætter med at være synlige i Haderslev, siger Erik Lindholdt til TV SYD.
  